פגישה בין בכיריהיהדות האורתודוקסית בארה"ב לחברי הכנסת של "יהדות התורה", שאת תוכנה אנחנו חושפים כאן לראשונה, מספקת הצצה נדירהלהתארגנות התנועה החרדית, ישירות מתוך מסדרונות הכנסת והממשלה,למלחמה בתנועה הרפורמית בישראל.
משלחת של בכירי היהדות האורתודוקסית האמריקאית הגיעה בימים האחרונים לישראל למשימה שהם מכנים "עם אחד" ומטרתה "להפריך את המיתוס כי יהדות ארה"ב מיוצגת על-ידי התנועות הרפורמית והקונסרבטיבית". חברי המשלחת נפגשו אתמול עם ראש הממשלה נתניהו וצפויים להיפגש בביקורם גם עם נשיא המדינה וראש עיריית ירושלים. חומרים שהגיעו לידינו חושפים פגישה אחת נוספת ומעניינת במיוחד שקיימה המשלחת, עם חברי הכנסת של יהדות התורה. תוכן הפגישה שופך אור נדיר על התארגנות התנועה החרדית, ישירות מתוך מסדרונות הכנסת והממשלה, למלחמה בתנועה הרפורמית בישראל – ומספק הצצה נדירה אל מאחורי הקלעים של הקרע העמוק בעם היהודי.  באופן קומי למדי, את הישיבה פותח חבר הכנסת מנחם מוזס, יו"ר יהדות התורה, בניסיון להחליט על השפה המתאימה לדון בה: יידיש או עברית. לאחר שנבחרת דווקא העברית, מתנהלת הישיבה בפועל בשלוש שפות לסירוגין: עברית, יידיש ואנגלית. מוזס ממשיך במספר מילות ברכה למבקרים מארה"ב, ומיד עובר למתקפה ישירה על התנועה הרפורמית בישראל: "מאד חשוב לנו פה הביקור שלכם בנושא הרפורמים. עלינו לדעת שהם תוקעים פה יתד חזק מאד במדינה. לצערנו, בראש השנה וביום כיפור השנה היה להם 64 בתי תפילה בכל רחבי הארץ (מוזס משתמש בביטוי ביידיש, "תיפלה", המתייחס לבתי תפילה לא יהודיים) […] עשו פרסום אדיר, עמודים שלמים בעיתונות החילונית – בואו תרגישו משהו אחר. (הם) בנו מרכז רפורמי גדול מאוד בראש העין". לאחר מכן עובר מוזס לתיאור המאבק נגד הרפורמים: "כדי למנוע שילדים יקבלו בר-מצווה רפורמית – והפרסום הוא אדיר, הם עושים את זה בחינם (ואומרים ש)לא יעלה לכם כסף – אז אני בא ומתמודד איתם עם כל מה שאני יכול. אבל כמובן אנחנו לא יכולים לעמוד בפני הכסף הרב שזורם כאן לארץ – (המשמש) גם לבנות את עצמם וגם להציק לנו". מוזס גם מדגים כיצד הרפורמים מציקים לחרדים: "אם אנחנו ניקח כל הבג"צים שהיו בשנה האחרונה והשנתיים – אם זה מקוואות ואם זה כשרות ואם זה גיור – הכל בג"צים שהרפורמים הגישו נגדנו". מכאן, עובר מוזס לשרטט את מתווה הקרב ובעיקר את אופן המימון הנדרש שלו: "מלחמה אמיתית נגדם צריך להיות עם הרבה השקעות כאן בארץ. מאד חשוב הביקור שלכם (מדבר לתורמים) אבל מה שאנחנו צריכים זה ממש להתמודד איתם על כל צעד ושעל". בנקודה זו, עדיין בדברי הפתיחה לישיבה, עובר מוזס לתאר שתי חזיתות המנוהלות לטענתו בידי הרפורמים ופוגעות בחרדים במיוחד: "אנחנו רואים בראש חודש שבאות הליצניות האלה להפוך את הכותל. הן לא רוצות להבין שעשרה מיליון איש מבקרים בכותל המערבי ויודעים לכבד את הכותל. אפילו טראמפ ופנס […] כולם יודעים לכבד. רק אלה באים כל ראש חודש להפוך את הקערה על פיה. אנחנו צריכים לדעת שהם כולם נציגים שלהם, של הרפורמים", מוזס ממשיך, "רק לפני שבועיים היה כאן דיון באחת מהוועדות שיצרו הרפורמים ובאו כל השמאלניות, שאין להן שום קשר לקדושת הכותל המערבי – ודרשו לא פחות ולא יותר, היות והולכים להגיש בג"צ נגד עצם המחיצה. חבר הכנסת מוזס מוסיף בהצגת נתונים נתונים סטטיסטיים מארה"ב הצופים את היעלמות הרפורמים ומכריז "עתידנו בידנו". לסיום דבריו, מוזס עובר לתיאור ההבדל בין הרפורמים לחילונים, כפי שהסביר בעבר לנשיא המדינה ראובן ריבלין: "כשיהודי אין לו כסף, מצווה לעזור לו. מה קורה שמוצאים אצל יהודי כסף מזויף – מקומו בבית הסוהר. זה ההבדל בין בית הספר הממלכתי שהוא "נעבעך" (מסכן), אין לו שום דבר, לבין הרפורמי שהוא מזייף – זייפן! – מקומו בכלל לא איתנו. את הנקודה הזו צריך להחדיר לציבור והרבה משאבים צריך לזה. אני מקווה שבעזרת השם, בהמשך לכל הביקור שלכם אז אפשר […] בעזרת השם המשך טוב ושנראה תוצאות". גם סגן שר הבריאות יעקב ליצמן מתאר, באנגלית צחה, את הצורך להיאבק ברפורמים: "אין לנו בעיה עם האנשים פה", אומר ליצמן "הם די אוהבים אותנו. יש לנו בעיה עם כ- 5,000 רפורמיים בישראל. אם הם היו מתמודדים בבחירות, אני לא בטוח שהיו מקבלים אפילו 5,000 קולות, (אבל) יש להם כוח אחד שלנו אין – בית המשפט העליון. הם משתמשים בכוח הזה על כל דבר כנגד אנשים אורתודוקסים, ישיבות […] בג"צ באופן אוטומטי נותן להם תמיכה ולאחר מכן אנו צריכים לחוקק חוקים חדשים כדי לשנות את ההחלטות. פעמים רבות זה יוצר לנו בעיות". מלשכת סגן שר הבריאות יעקב ליצמן נמסר: "היהדות החרדית רואה ברפורמים סכנה לעולם היהודי. הרפורמים שאחראים בין היתר להתבוללות הנוראה של יהדות העולם, מאיימים גם על היהדות בישראל. אך תפקיד סיעת יהדות התורה למנוע מהם זאת בכל דרך שהיא, ובמסגרת החוק". תגובות ראש הממשלה וחבר הכנסת מנחם מוזס טרם התקבלו. 